  Туспуктэм: Григорий Фомин Майя Бывальцева 26-тӥ куартолэзе Удмуртиын Песянайлэсь нуналзэ пусъё. Нимлыко элькун праздникъёс пӧлы сое Кун Кенешысь депутатъёс 2020-тӥ арын 24-тӥ шуркынмонэ пыртӥзы. Со сярысь улосвыл парламентлэн пресс-службаез тодэ вайытӥз. Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Татьяна Ишматова песянайёс котькудмылэн улонамы бадӟым инты басьто шуыса пусйиз. Соос пиналъёслы улон опытсэс сёто, сюлмасько но яратонзэс кузьмало. Вераны кулэ, Удмуртиын Песянайлэсь нуналзэ 2013-тӥ арын пусйыны кутскизы. 2012-тӥ арын 26-тӥ куартолэзе «Брангуртысь песянайёс» кырӟанъя «Евровидение» вожвылъяськонын кыкетӥ инты басьтӥзы но элькунмес, удмурт калыкез быдэс дуннелы тодмо каризы. Со арын ик 25-тӥ пӧсьтолэзе элькун азьмурт Александр Волков аслаз косэтэныз Песянайлэсь нуналзэ юнматӥз. Нырысетӥез праздник Пичи Пурга ёросысь Брангуртын ортчиз. « Удмурт песянайёсмылы луыса выжыосын, йӧскалыкен, калык фольклорен но йылолъёсын тунсыкъяськон ӝутскиз. «Брангуртысь песянайёслэн» выступленизы бере тросэз коллективъёс творчествоя пӧртэм площадкаосы потаны, асьсэлэсь лулчеберетсэс но аспӧртэмлыксэс возьматыны кутскизы » Татьяна Ишматова, Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез 26-тӥ куартолэзе 17 часын Ижкарысь Кызьпу арамаын элькун шулдыръяськон ортчоз. Ужрадын пӧртэм коллективъёс быгатонлыкъёссэ возьматозы, озьы ик Брангуртысь песянайёсты но возьмало. Со сяна, шулдыръяськонын мер интыосты умоятон понна куара сётон радъялозы. Тегъёс: Удмуртия праздникъёс Песянайлэннуналэз Брангуртпесянайёс Ижкар ТатьянаИшматова  